
Text rozhodnutia
Súd: Krajský súd Bratislava Spisová značka: 4Co/527/2015 Identifikačné číslo súdneho spisu: 1104898582 Dátum vydania rozhodnutia: 30. 11. 2017 Meno a priezvisko sudcu, VSÚ: JUDr. Valéria Kleinová ECLI: ECLI:SK:KSBA:2017:1104898582.1 Uznesenie Krajský súd v Bratislave v senáte zloženom z predsedníčky senátu JUDr. Valérie Kleinovej a sudcov Mgr. Ingrid Degmovej Pospíšilovej a JUDr. Michaely Frimmelovej v právnej veci žalobcu: DARTS, s.r.o., so sídlom Brigádnická 2, Košice, IČO: 36 187 178, proti žalovanému: Slovenská republika - zastúpená Ministerstvom financií Slovenskej republiky, Štefanovičova 5, Bratislava, o náhradu škody, na odvolanie žalobcu proti rozsudku Okresného súdu Bratislava I zo dňa 12. júna 2015 č.k. 17C 70/2004-299 takto r o z h o d o l : Odvolací súd napadnutý rozsudok súdu prvej inštancie z r u š u j e a vec mu v r a c i a na ďalšie konanie a nové rozhodnutie. o d ô v o d n e n i e : 1. Napadnutým rozsudkom súd prvej inštancie zamietol žalobu žalobcu (pôvodne spoločnosť C.S.I.- FEST, a.s.), ktorou sa proti žalovanému domáhal zaplatenia sumy 3.947.300,-Sk titulom náhrady škody v zmysle zákona č. 58/1969 Zb. o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom. Odporcovi (žalovanému) nepriznal právo na náhradu trov konania. 2. Rozhodol tak právne vec posúdiac podľa ust. § 1 ods. 1 zákona č. 58/1969 Zb., § 2, § 20, § 25, § 82 ods. 1, 2, § 86 ods. 2 zákona č. 600/1992 Zb. o cenných papieroch v príslušnom platnom znení, § 1, § 3 zákona č. 192/1995 Z.z. o zabezpečení záujmov štátu pri privatizácii strategicky dôležitých štátnych podnikov a akciových spoločností, keď na základe vykonaného dokazovania zistil, že podľa zmenového výpisu z účtu majiteľa cenných papierov XXXXXXX vydaného Strediskom cenných papierov SR Bratislava, a.s. spoločnosť C.S.I.-FEST, a.s. je vedená ako majiteľ 100 ks akcií spoločnosti TRANSPETROL, a.s. od 09.10.1998. Rozhodnutím o uložení opatrenia na nápravu zistených nedostatkov vydaným Ministerstvom financií SR dňa 09.12.1998 č. k. 043/1998/SAN bolo Stredisku cenných papierov uložené do troch dní od jeho doručenia uviesť do pôvodného stavu, t.j. do stavu platného pred 09.10.1998 evidenciu účtu majiteľa - Ministerstvo hospodárstva SR - ako jediného majiteľa akcií vydaných spoločnosťou Transpetrol, a.s., identifikačné číslo emisie XXXXXXXXXXX séria 01, ako aj evidenciu registra eminenta, ktorým je spoločnosť Transpetrol, a.s. Opravu malo stredisko vykonať ku dňu, keď sa chybný zápis vykonal. Podľa súdu prvej inštancie z tohto rozhodnutia vyplýva, že ministerstvo začalo kontrolu strediska z dôvodu porušenia ustanovení zákona pri prevode 647 ks akcií spol. Transpetrol, a.s., a to na základe námietok eminenta a námietok majiteľa, ktorým je Ministerstvo hospodárstva SR. Ministerstvo na základe výsledkov kontroly skonštatovalo, že stredisko pri prevode vyššie uvedených akcií v rámci exekúcie vedenej proti Ministerstvu financií SR neoprávnene previedlo akcie spoločnosti Transpetrol, a s. Bratislava z účtu Ministerstva hospodárstva SR, t.j. z účtu osoby inej ako povinnej a takisto neoprávnene vykonalo zmeny v registri eminenta. Podľa súdu prvej inštancie z odôvodnenia rozhodnutia vyplýva, že stredisko nemalo zákonný dôvod na odpísanie akcií z účtu MH SR, pretože nemalo k tomu žiaden pokyn od majiteľa účtu, poverenie súdu na výkon exekúcie a exekučný príkaz zneli voči osobe povinného MF SR, rozpor medzi výrokom a odôvodnením poverenia súdu zakladá pochybnosti a výkon exekúcie bol vedený na majetok, ktorý môže byť iba vo vlastníctve štátu. 3. Z uznesenia NS SR č. k. 4Sž 20/99 zo dňa 28.09.1999 vyvodil, že žalobca sa žalobou v tomto konaní domáhal preskúmania a zrušenia predmetného rozhodnutia žalovaného, ktorým uložil Stredisku cenných papierov SR Bratislava, a.s. do troch dní odo dňa doručenia rozhodnutia uviesť do pôvodného stavu evidenciu účtu majiteľa Ministerstvo hospodárstva SR ako jediného majiteľa akcií vydaných spoločnosťou Transpetrol, a.s. Bratislava ako aj evidenciu registra eminenta. Zistil, že NS SR týmto uznesením predmetné konanie zastavil z dôvodu, že žaloba smerovala proti rozhodnutiu, ktoré nepodlieha preskúmaniu súdom podľa § 247 ods. 2 Občianskeho súdneho poriadku platného a účinného do 30.06.2016 (ďalej len „OSP“). Mal za to, že napadnuté rozhodnutie nie je rozhodnutím, ktoré by nadobudlo právoplatnosť po vyčerpaní riadnych opravných prostriedkov. Z odôvodnenia tohto rozhodnutia podľa súdu prvej inštancie vyplýva, že okruh účastníkov určuje právny predpis, ktorý môže byť špecifický alebo všeobecný. Podľa odôvodnenia uznesenia NS SR zákon č. 600/1992 Zb. o cenných papieroch vymedzuje aj okruh subjektov administratívneho vzťahu, medzi ktorých zákonodarca tretie osoby, ktoré sú s kontrolovaným v právnom vzťahu, nezaradil. Podľa uvedeného uznesenia riadny opravný prostriedok proti napadnutému rozhodnutiu mohlo podať len Stredisko cenných papierov SR, a.s., Bratislava, ktoré zo zákona zodpovedá za registre a účty, ktoré vedie a je v právnom vzťahu so žalobcom. Zistil, že rozhodnutím Ministerstva financií SR č. 17629/1999-62 zo dňa 24.11.1999 bolo zamietnuté podanie spoločnosti C.S.I.-FEST, a.s. označené ako rozklad proti rozhodnutiu MF SR č. 043/1998/SAN zo dňa 09.12.1998 ako neprípustné, pretože nebolo podané účastníkom konania. Rozsudkom Najvyššieho súdu SR sp. zn. 4Sž 143/01 zo dňa 28.05.2002 bolo zrušené rozhodnutie žalovaného č. 043/1998/SAN z 09.12.1998 a vec mu bola vrátená na ďalšie konanie a z odôvodnenia tohto rozhodnutia súd prvej inštancie zistil, že napadnuté uznesenie je súdom nepreskúmateľné, nakoľko súd nemal k dispozícii príslušný administratívny spis. Uznesením sp. zn. 3Sžnč/11/2007 zo dňa 29.05.2008 Najvyšší súd SR zamietol návrh na uloženie povinnosti žalovaného (Národná banka Slovenska) konať a rozhodnúť vo veci zrušeného rozhodnutia Ministerstva financií SR č. 043/1998/SAN zo dňa 09.12.1998 vydaného v rámci kontroly dodržiavania zákona o cenných papieroch Strediskom cenných papierov SR Bratislava, a.s. Uviedol, že z predloženej dokumentácie vyplýva, že účastníkom správneho konania o uložení sankcie (opatrenia) bolo len Stredisko cenných papierov SR, a.s. Podľa názoru najvyššieho súdu z rozsudku 4Sž 143/01 vyplýva, že dôvodom vyslovenia zrušenia žalovaného rozhodnutia bola len a výlučne jeho nepreskúmateľnosť pre nepredloženie spisu správnym orgánom, keď súd nevyslovil právny názor ani vo veci účastníka žalobcu v správnom konaní. Žalobca (TRADEUNION, s.r.o.) účastníkom tohto konania nebol a účastníkom sa preukázateľne nestal ani po zrušení rozhodnutia orgánu štátneho dozoru súdom. 4. Z vykonaného dokazovania mal tak súd prvej inštancie za preukázané, že žalovaný vydal rozhodnutie č. 043/1998/SAN, ktorým uložil stredisku cenných papierov uviesť do pôvodného stavu evidenciu účtu majiteľa Ministerstvo hospodárstva SR, keď toto rozhodnutie nebolo nikdy pre nezákonnosť rozsudkom NS SR zrušené. Naopak, v obdobných prípadoch bolo konanie na NS SR zastavené. Nevzal do úvahy žalobcom predkladané rozhodnutie NS R č. k. 4Sž 143/01 zo dňa 28.05.2002, nakoľko toto podľa neho nemá podobu konečného rozhodnutia vo veci, ale z jeho výrokovej vety vyplýva, že vec sa vracia na ďalšie konanie žalovanému, pričom NS SR v tomto konaní neskúmal podmienky konania podľa ust. § 247 ods. 2 OSP. Uviedol, že zo samotného odôvodnenia napádaného rozhodnutia vyplýva, že dôvodom na zrušenie napádaného rozhodnutia žalovaného bola jeho nepreskúmateľnosť pre absenciu administratívneho spisu s odkazom na ust. § 250j ods. 2 druhá veta OSP. Uzavrel, že vzhľadom k tomu, že žalobca nebol účastníkom konania, v ktorom bolo rozhodnutie Ministerstva financií zo dňa 09.12.1998 vydané, pričom nešlo ani o prípad, že by žalobca nebol do konania pribraný, hoci by účastníkom konania mal byť, už uvedené vylučuje jeho právo na náhradu škody spôsobenej nezákonným rozhodnutím, lebo nespĺňa podmienku uplatnenia nároku podľa zákona č. 58/1969 Zb.. Konštatoval, že žalobca nepreukázal ani existenciu nezákonného rozhodnutia žalovaného a vznik škody, rovnako ako ani príčinnú súvislosť medzi relevantným rozhodnutím a tvrdenou škodou. Uviedol, že mu neprináleží skúmať postup Strediska cenných papierov Bratislava, a.s. a ani vedenie exekučného konania, keď však z dikcie ust. § 1 a 3 zákona č. 192/1995 Z.z. podľa súdu prvej inštancie analogicky vyplýva, že akcie Transpetrolu, a.s. nemohli podliehať exekúcii, nakoľko v predmetnom čase sa jednalo o strategicky dôležitú spoločnosť vo vlastníctve štátu. 5. O náhrade trov konania rozhodol súd prvej inštancie v zmysle zásady úspešnosti v konaní podľa ust. § 142 ods. 1 OSP, ktorých náhradu však v konaní úspešnému žalovanému nepriznal, nakoľko mu v konaní žiadne trovy nevznikli. 6. Proti tomuto rozsudku podal riadne a včas odvolanie žalobca a žiadal ho zrušiť a vec vrátiť súdu prvej inštancie na ďalšie konanie a nové rozhodnutie. Poukázal na ust. § 250j ods. 1 OSP, podľa ktorého ak súd dospeje k záveru, že napadnuté rozhodnutie a postup je v súlade so zákonom, vysloví rozsudkom, že sa žaloba zamieta. V zmysle dikcie citovaného uznesenia mal za to, že súd zruší len také rozhodnutie, ktoré je v rozpore so zákonom, alebo postup orgánu, ktorý ho vydal, je v rozpore so zákonom. Najvyšší súd SR rozsudkom sp. zn. 4Sž 143/2001 z 28.05.2002 zrušil Rozhodnutie Ministerstva financií SR č. 043/1998/SAN z 09.12.1998 pre jeho nepreskúmateľnosť, keď nepreskúmateľné rozhodnutie je podľa neho nepochybne nezákonné. Uviedol, že zákonodarca nerozlišuje medzi zrušením rozhodnutia správneho orgánu pre nezákonnosť a zrušením z iných dôvodov, keď rozhodnutia správneho orgánu sú zákonodarcom rozdelené len na zákonné alebo nezákonné. Súd potom zruší len také, ktoré je v rozpore so zákonom. Preskúmateľnosť súdneho rozhodnutia je podľa neho jeho zákonným atribútom. Ak by pre nepredloženie administratívneho spisu bolo rozhodnutie správneho orgánu len nepreskúmateľné a nie nezákonné, postup podľa zákona č. 58/1969 Zb. by bol vylúčený a štát by žiaden spor o náhradu škody neprehral, ktorý výklad označil za absurdný. Namietal správnosť právneho záveru súdu prvej inštancie, že pôvodný žalobca spoločnosť C.S.I.-FEST, a.s. nebol účastníkom konania č. 043/1998/ SAN s poukazom na ust. § 14 ods. 1 druhá veta zákona č. 71/1967 Zb., nakoľko bol akcionárom TRANSPETROL, a.s. a v správnom konaní sa jednalo o akciách, ktoré sú jeho majetkom. Tým je podľa neho splnená prvá zákonná domnienka pre priznanie mu postavenia účastníka správneho konania, rovnako je ním i na základe druhej zákonnej domnienky, a to, že vydaním rozhodnutia bolo zasiahnuté do jeho práv a právom chránených záujmov, nakoľko Ministerstvo financií SR ako nadriadený orgán v zmysle ust. § 56 ods. 1 písm. c/ zákona č. 600/1992 Zb. o cenných papieroch relevantným rozhodnutím nariadilo Stredisku cenných papierov previesť akcie z majetkového účtu pôvodného žalobcu. Vyvrátiť existenciu tejto druhej zákonnej domnienky je podľa neho povinný žalovaný. Označil za nepravdivé tvrdenie súdu prvej inštancie, že pôvodný žalobca o priznanie postavenia účastníka správneho konania požiadal až v septembri 1999, keď mal za preukázané, že oň požiadal písomne dňa 10.12.1998 a následne opakovane, o ktorej žiadosti nebolo doposiaľ rozhodnuté. Poukázal na svoj návrh vykonať dokazovanie pripojením administratívneho spisu žalovaného, v ktorom sa uvedená žiadosť pôvodného žalobcu nachádza, ktorý navrhnutý dôkaz súd prvej inštancie nevykonal. Poukázal na odôvodnenie rozsudku NS SR sp. zn. 4Sž 143/01 z 28.05.2002, podľa ktorého otázku, či ide o účastníka konania, skúma správny orgán z úradnej povinnosti v celom priebehu konania. Ak zistí, že fyzická alebo právnická osoba nie je účastníkom konania, vydá o tom rozhodnutie. Preto ak sa žalovaný domnieva, že žalobca účastníkom konania nie je, mal o tom vydať osobitné rozhodnutie, aby žalobca mohol využiť svoje procesné práva na ochranu svojich záujmov. Žalobca mal za to, že žalovaný má možnosť vyvrátiť jeho postavenie účastníka správneho konania jedine doložením právoplatného rozhodnutia, ktorým bolo toto postavenie účastníka správneho konania zamietnuté. 7. Krajský súd v Bratislave ako súd odvolací preto prejednal vec podľa § 378 ods. 1, § 379 a § 380 CSP a dospel k záveru, že odvolanie žalobcu je dôvodné a napadnutý rozsudok je potrebné zrušiť a vec vrátiť súdu prvej inštancie na ďalšie konanie a nové rozhodnutie. 8. Žalovaný sa k podanému odvolaniu písomne nevyjadril, odvolací návrh nepodal. 9. Podľa § 470 ods. 1 Civilného sporového priadku (ďalej len „CSP“) ak nie je ustanovené inak, platí tento zákon aj na konania začaté predo dňom nadobudnutia jeho účinnosti (pred 01.07.2016). 10. Podľa § 470 ods. 2 CSP, veta prvá, právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 11. Z obsahu preskúmavaného spisového materiálu vyplýva, že pôvodný žalobca spoločnosť C.S.I.- FEST, a.s. bol akcionárom spoločnosti TRANSPETROL, a.s. v počte 100 ks a ako vlastník akcií bol zapísaný aj v evidencii Strediska cenných papierov SR Bratislava, a.s., vo vzťahu ku ktorému žalovaný v rámci výkonu dozoru vydal dňa 09.12.1998 rozhodnutie č. 043/1998/SAN, ktorým CSP uložil povinnosť do troch dní odo dňa jeho doručenia uviesť do pôvodného stavu, t. j. do stavu pred 09.10.1998, evidenciu účtu majiteľa Ministerstvo hospodárstva SR. V dôsledku uvedeného rozhodnutia boli akcie vrátené pôvodnému majiteľovi (Ministerstvo hospodárstva SR) a pôvodný žalobca následne nebol v evidencii akcionárov spoločnosti TRANSPETROL, a.s.. Predmetné rozhodnutie žalovaného bolo rozsudkom NS SR sp. zn. 4Sž 143/01 zo dňa 28.05.2002 zrušené a vec bola súdu nižšej inštancie vrátená na ďalšie konanie, a to podľa jeho odôvodnenia z dôvodu jeho nepreskúmateľnosti, nakoľko NS SR nemal k dispozícii príslušný administratívny spis. Žalobca vznik škody oprel o skutočnosť, že dividendy boli vyplatené, avšak žalobca ako akcionár bol opomenutý, pričom na jednu akciu pri výške prijatých riadnych dividend pripadlo 39.473,-Sk, čo u neho predstavuje škodu vo výške 3.947.300,-Sk. K uvedenému tvrdeniu navrhol dokazovanie dopytom od eminenta spoločnosti TRANSPETROL, a.s. zistiť, v akej výške boli dividendy za obdobie opomenutia žalobcu vyplatené. 12. Podľa § 157 ods. 2 OSP ako procesnej normy platnej a účinnej v čase vydania napadnutého rozsudku v odôvodnení rozsudku súd uvedie, čoho sa žalobca (aktuálne žalobca) domáhal a z akých dôvodov, ako sa vo veci vyjadril odporca (žalovaný), prípadne iný účastník konania, stručne, jasne a výstižne vysvetlí, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. Súd dbá na to, aby odôvodnenie rozsudku bolo presvedčivé. 13. S citovaným ustanovením korešponduje i aktuálne znenie ust. § 220 ods. 2 CSP. 14. Z uvedeného vyplýva, že základným atribútom odôvodnenia každého súdneho rozhodnutia je právne posúdenie veci a presvedčivosť odôvodnenia. 15. Súdne rozhodnutie nerešpektujúce zásady uvedené v citovaných ustanoveniach o zákonných náležitostiach odôvodnenia je nepreskúmateľné. Nedostatok zákonného obsahu súdneho rozhodnutia sa prejavuje v jeho nezrozumiteľnosti a tým aj nepreskúmateľnosti dôvodov, prípadne nedostatku dôvodov, keď nie je rozhodujúce, že výrok by bol pri správnom odôvodnení správny. V rozpore s korektným a ústavne konformným výkladom ust. § 157 ods. 2 OSP alebo § 220 ods. 2 CSP je úplný či čiastočný nedostatok dôvodov rozhodnutia. 16. Z odôvodnenia napadnutého rozsudku súdu prvej inštancie vyplýva rozpornosť a nesúlad so zákonnými požiadavkami na presvedčivosť odôvodnenia súdneho rozhodnutia, resp. nedostatočnosť právneho posúdenia veci, keď v odôvodnení napnutého rozsudku sa nevysporiadal so všetkými právnymi aspektmi veci. 17. Súd prvej inštancie nárok žalobcu uplatnený žalobou posúdil ako nárok titulom náhrady škody v dôsledku nezákonného rozhodnutia žalovaného č. 043/1998/SAN zo dňa 09.12.1998, žaloba bola zamietnutá z dôvodu, že podľa súdu prvej inštancie nepreskúmateľnosť súdneho rozhodnutia neznamená jeho nezákonnosť a teda zrušenie rozhodnutia z dôvodu jeho nepreskúmateľnosti pre nepredloženie administratívneho spisu nespĺňa podmienku priznania nároku v zmysle zákona č. 58/1969 Zb. Odvolací súd sa však v tomto smere stotožnil s odvolacou argumentáciou žalobcu podporenou ustálenou judikatúrou a súdnou praxou súdov všetkých stupňov, že nepreskúmateľnosť správneho rozhodnutia znamená jeho nezákonnosť a zrušenie rozhodnutia pre nepredloženie administratívneho spisu možno kvalifikovať ako zrušenie pre nezákonnosť. 18. Ďalším dôvodom zamietnutia žaloby súdom prvej inštancie pre prípad posúdenia uplatneného nároku ako nároku na náhradu škody titulom nezákonného rozhodnutia žalovaného č. 043/1998/SAN je, že žalobca podľa neho nebol účastníkom správneho konania a teda nespĺňa požiadavku ust. § 2 zákona č. 58/1969 Zb. V tejto súvislosti však nemožno opomenúť, že žalobca tvrdí, že účastníkom relevantného správneho konania jednak bol, keď navyše o priznanie postavenia účastníka relevantným postupom i požiadal a táto jeho žiadosť nebola doposiaľ relevantným spôsobom zamietnutá. V odôvodnení napadnutého rozsudku je však táto okolnosť neprimerane zúžene a slabo vysvetlená a argumenty žalobcu v tomto smere sú neprípustne zjednodušené. Právna argumentácia žalobcu ohľadom jeho postavenia účastníka v relevantnom správnom konaní tak ostala nerozobraná, keď nie je v odôvodnení napadnutého rozsudku žiadnym spôsobom uvedené právne vyhodnotenie tejto jeho argumentácie, pretože súd prvej inštancie ohľadom nej neuviedol žiadne právne normy, ktoré tento právny aspekt veci rieši, neuviedol ich výklad a už vôbec nie svoj spôsob aplikácie týchto právnych noriem na danú vec. 19. Rovnako je potrebné pripomenúť, že žalobca na súdnom pojednávaní konanom dňa 21.02.2005 rozšíril titul uplatneného nároku na náhradu škody spôsobenej nesprávnym úradným postupom štátneho orgánu, spôsobenej nerozhodnutím o jeho žiadosti o priznanie postavenia účastníka správneho konania. Posúdene uplatneného nároku týmto titulom bolo v zmysle zásady „iura novit curia“ povinnosťou i súdu prvej inštancie, čo však súd prvej inštancie neurobil. 20. Pokiaľ ide o výšku škody, ktorej náhradu žalobca uplatneným nárokom žiada, súd prvej inštancie v rámci odôvodnenia napadnutého rozsudku uviedol, že žalobca výšku tvrdenej škody nepreukázal. Z obsahu preskúmavaného spisu je však zrejmé, že žalobca za účelom preukázania výšky uplatnenej škody navrhol dokazovanie, a to súdom prvej inštancie zistiť od eminenta TRANSPEWTROL, a.s., v akej výške boli dividendy vyplatené. Súd prvej inštancie tento žalobcom navrhnutý dôkaz nevykonal, avšak v odôvodnení napadnutého rozsudku sa s dôvodom nevykonania tohto dôkazu nevysporiadal a výšku tvrdenej škody mal za nepreukázanú. Uvedeným postupom porušil právo žalobu na spravodlivý súdny proces. 21. Všetky vyššie uvedené nedostatky odvolací súd nemôže nahrádzať, pretože podstatou odvolacieho konania je zabrániť prekvapivým rozhodnutiam bez možnosti podania riadneho opravného prostriedku, v rámci ktorého by strana sporu mala zachovanú plnú možnosť obrany proti argumentom súdu prvej inštancie a došlo by tak k porušeniu zásady dvojinštančnosti súdneho konania. Uvedený postup, v rámci ktorého by odvolací súd nahrádzal chýbajúce argumenty o základných právnych otázkach preskúmavanej veci, by znamenal nezabezpečenie riadneho prístupu k spravodlivému procesu po podaní odvolania. 22. Zo všetkých vyššie uvedených dôvodov odvolací súd napadnutý rozsudok súdu prvej inštancie zrušil podľa ust. § 389 ods. 1 písm. b/ CSP, keďže súd prvej inštancie nesprávnym procesným postupom spočívajúcim v nedostatočnom odôvodnení napadnutého rozhodnutia znemožnil stranám sporu uskutočňovanie im patriacich procesných práv v takej miere, že došlo k porušeniu práva na spravodlivý proces, pričom tento nedostatok nemožno v rámci zachovania dvojinštančnosti súdneho konania napraviť v konaní pred súdom odvolacím. 23. Podľa § 391 ods. 1 CSP vrátil vec súdu prvej inštancie na ďalšie konanie a nové rozhodnutie, keď v rámci nového konania bude úlohou súdu prvej inštancie viazaného vyššie uvedeným právnym názorom súdu odvolacieho v zmysle ust. § 391 ods. 2 CSP vec opätovne prejednať so zameraním sa na všetky vyššie uvedené právne aspekty vecia napokon vyhodnotiť výsledky vykonaného dokazovania každý jednotlivo, avšak podľa ust. § 191 ods. 1 CSP najmä vo vzájomných súvislostiach s prihliadnutím na ustálenú rozhodovaciu prax (§ 220 ods. 3 CSP), s tým, že odôvodnenie nového rozhodnutia bude musieť byť presvedčivé a preskúmateľné (§ 391 ods. 3 CSP). 24. V novom rozhodnutí o veci rozhodne súd prvej inštancie i o náhrade trov odvolacieho konania (§ 396 ods. 3 CSP). 25. Toto rozhodnutie bolo prijaté senátom Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1104898582.1 (dáta aktuálne k 11. 11. 2026). Záväzné je znenie zverejnené súdom.




